Z A P I S N I K

sa 27. sjednice Upravnog vijeća Pučkog otvorenog učilišta Samobor održane 27.3.2024. s početkom u 16:30 sati u prostoru POU Samobor.

Nazočni članovi: Tihana Matijaščić, Alen Polo, Nikolina Šimunović

Ostali nazočni: ravnateljica POU Samobor, sindikalna povjerenica, zapisničarka

Članovi Upravnog vijeća POU Samobor utvrdili su da postoji kvorum i da se mogu donositi pravovaljane odluke.

Predsjednica Upravnog vijeća zamolila je da se s predloženog dnevnog reda za sjednicu uklone dvije točke (6. Prijedlog zapošljavanja sukladno Financijskom planu za 2024. godinu i 7. Prijedlog Sindikata za nove nazive radnih mjesta i nove koeficijente složenosti poslova).

N. Šimunović, predstavnica radnika u UV-u, nije se složila s micanjem točaka iz dnevnog reda jer su to jako važne točke za radnike kao i za Učilište.

Članovi UV-a su s dva glasa za i jednim protiv usvojili

DNEVNI RED

1. Verifikacija zapisnika s 26. sjednice

2. Izvješće o radu i poslovanju POU Samobor za 2023. godinu

3. Godišnji izvještaj o izvršenju financijskog plana POU Samobor za 2023. godinu

4. Odluka o raspodjeli rezultata POU Samobor za 2023. godinu

5. Etički kodeks POU Samobor

6. Razno

Ad 1.

Članovi Upravnog vijeća jednoglasno prihvaćaju Zapisnik s 26. sjednice UV-a u tekstu datom za sjednicu.

Ad 2. i Ad 3.

Ravnateljica obrazlaže opširnost izvješća. Ono je definiranom raznim propisima (obrazovanje sustavom vanjskog vrednovanja, galerija ima obvezu prema Muzejskom dokumentacijskom centru, Centar za mlade radi kandidature Grada Samobora za „Grad mladih“, kino radi Hrvatskog audiovizualnog centra) te je stoga ove godine izvješće dodatno prošireno. Na početku Izvješća o radu i poslovanju dan je sažetak sa svim važnim informacijama zbirno. U 2023. smo imali 1.379 kulturnih i obrazovnih događanja te smo nastavili kontinuirani rast broja događanja. Uz ta događanja bili smo suorganizatori još 174 događanja. Kroz sva ta događanja imali smo 81.553 posjetitelja. U usporedbi s 2022. to je rast od 37%. Ukratko nabraja događanja. Posebno izdvaja Galeriju Prica. 2022. godine bilo je 1.400 posjetitelja, a 2023. 6.416 (posjete izložbama, radionice, vođenja). Sve to organizira samo jedna zaposlena osoba u Galeriji - viša kustosica. Ukupno je viša kustosica organizirala 23 izložbe u 2023. (galerija i Centar za mlade). Obrazovanje je imalo 33 obrazovne grupe u 2023. godini što je najveći broj ikada u POU Samobor. U kinu se i dalje povećava broj gledatelja, 28.000 u 2023., kao i broj projekcija (789 u 2023.). I ostali programi kao što su Samoborska glazbena jesen, Vrazova Ljubica, kazališni programi također su se opsegom povećali u 2023. godini.

Rast kvalitete, ali i vlastitih prihoda, pokazuju izuzetnu prihvaćenost od publike te napredak poslovanja. Izazov su ljudski resursi kojih je premalo, koje treba nagraditi za njihov rad, ali je važno i povećanje broja zaposlenih kako bi održali kvalitetu i brojnost programa. Svakako je bitno i povećanje plaća jer će bez toga radnici odlaziti iz ustanove na bolje plaćena radna mjesta.

Ravnateljica ističe da su radnici, usprkos svim izazovima, odradili odličan posao u 2023. godini.

Financijsko izvješće je usklađeno s Gradom, ukupni je rezultat odličan, imali smo oko 1.110.000 € prihoda (grad, vlastiti, pomoći) i 1.080.000 € rashoda. Učilište je imalo prihod od vlastitih sredstava 190.000 €.

Članovi Upravnog vijeća jednoglasno donose

Zaključak

Prihvaća se Godišnji izvještaj o radu i poslovanju Pučkog otvorenog učilišta Samobor za 2023. godinu i Godišnji izvještaj o izvršenju financijskog plana za 2023. godinu u tekstu datom za sjednicu.

Ad 4.

Odluka o raspodjeli rezultata za 2023. godinu veže se na prethodnu točku dnevnog reda. Sredstva koja su preostala iskoristit ćemo sukladno programima za koje smo ih dobili te za ostale djelatnosti POU Samobor.

Članovi Upravnog vijeća jednoglasno donose Odluku oraspodjeli rezultata POU Samobor za 2023. godinu u tekstu datom za sjednicu.

Ad 5.

Etički kodeks vezan je uz proces vanjskog vrednovanja u obrazovanju odraslih, ali i za sve djelatnosti POU Samobor. Povezan je s Pravilnikom o kućnom redu i Pravilnikom o radu.

Članovi Upravnog vijeća jednoglasno donose Etički kodeks POU Samobor u tekstu datom za sjednicu.

Ad 6.

Predsjednica Upravnog vijeća iznosi da trebamo zatražiti suglasnost od nadležnog djela za zapošljavanje samostalnog referenta za kulturu i marketing.

Ravnateljica pita da li, ukoliko dobijemo suglasnost, UV-e može mailom potvrditi raspisivanje natječaja?

Članovi UV-a slažu se s prijedlogom.

Sindikalna povjerenica iznosi kako je UV-u poslan prijedlog sindikata za koeficijente radnih mjesta. Želimo postići nekoliko stvari:

* smanjiti razliku između VSS i SSS
* rast plaća koji će pratiti rast na državnom nivou (primjer: samostalni referent za tehničke poslove s 38 godina staža ima neto plaću 1.064 €, andragoška voditeljica s 37 godina staža 1.218 € a referent za tehničke poslove 850 €)
* promijeniti nazive radnih mjesta jer sama riječ „referent“ podrazumijeva rad u uredu što ne odgovara poslovima naših radnih mjesta

Ravnateljica još iznosi kako smo imali inspekcijski nadzor Državno inspektorata za zaštitu na radu, po prijavi. Zapisnik inspektora pokazao je da imamo sve valjane, važeće i potrebne ateste.

Članovi UV-a primili su na znanje sve dane informacije.

Više nije bilo pitanja te predsjednica zaključuje sjednicu u 17:00 sati.